Am 22. Jenna 2008 is da Ledger doud in seim New Yorka Appartement afgfundn woan. D'Bolizei hod a Fremdverschuidung ausgschlossn und hod d'Meglekeit vo am Doud durch a Iabadosis vo vaschreibungspflichtign Tableddn briafd, de wo nem seim Bett gfundn woan hand. A am drauffoigadn Dog durchgfiade Autopsie hod znächst amoi koane schlissign Hinweis gliafad. As späda vaeffentlichde Ergebnis vo da toxikologischn Laboruntasuachung hod ergem, doss da Schauspuia an da vastärkadn Wechsewirkung durch d'missbräuchliche Einnahm vo mehrane Schmerz- und Beruhigungsmittln gstoam is (zua de sechs Medikamentn, de wo im Kärpa vom Schauspuia nochgewiesn woan hand, zejn stoake Schmerzmittl, Schloftableddn sowia Medikament geng Angstattackn). D'Bolizei gehd vo am Unfoi aus. D'Beisetzung vom Ledger hod am 9. Feba 2008 in Perth im engstn Groas vo seina Familie stott gfundn. D'Schauspejarin Cate Blanchett hod d'Ren bei da Drauafeija ghoitn.